《送虞师宪赴延平书院山长》
元代·仇远

我师文靖公，一传子朱子。
佩服中庸书，静中识根柢。
秋月湛冰中，莹彻无瑕滓。
延平建精舍，盛德宜世祀。
君往坐臯比，文行成粹美。
秋风送书船，南上二千里。
讶君来何暮，衿佩争倒屣。
鸣道铎方振，问字酒已俟。
九京如可作，文靖公亦喜。
予友有黄功，昔分教於此。
颇知文风盛，十室九儒士。
是行若登仙，剑气炯青紫。
只恐席未温，思归慕园绮。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。